《送朱泮英随从事公西上》
宋代·释德洪

文如水行川，气如春在花。挟书随乃翁，千里游京华。

人生少年乐，于子何以加。上庠阅英俊，过目知等差。

君才固逸群，如金浑泥沙。明年对殿陛，落笔翻龙蛇。

遥怜绿槐阴，绛帐张红霞。金门看跃马，芦鞭作横斜。

滔滔九衢中，欢情浩无涯。驭吏亦傲睨，隐语相嘲誇。

红妆莺燕语，拭目兴叹嗟。知谁乞佳句，骏墨字如鸦。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。